Notum sit tam presentibus quam futuris quod ego Ansericus de Monte Regali pro salute animę meę et animę Sibille uxoris meę et animarum filiorum et filiarum nostrarum parentum nostrorum et antecessorum nostrorum donavi ęcclesię Cistercii argenti examinati quinque marcas redditus annualis solvendi in festo Annuntiationis Dominice ad opus conventus. Ne vero posset esse vel in querendo dispendium vel in amittendo periculum constitui quod predictus redditus apud Divionem trecensi pondere de pedagio Divionis anni singulis persolvatur. Preterea ne perire possit elemosina volui et constitui ut nullo modo sic alienari possit pedagium quin ille predicte marce que in pedagio assignate sunt de pedagio persolvantur. Sed et hoc volo ut sciant tam presentes quam posteri quod vineas illas quas habebam de domo Cistercii totum scilicet clausum quod Cistercio dedit in elemosinam Hugo Rufus pater predicte Sibille uxoris meę totum inquam clausum et quę continentur in clauso Cistercio libere et quiete dimisi. Et si quid iuris habebam unde possem inferre calumpniam sine omni repagulo et sine omni calumpnia libere quietavi. Hoc autem totum scilicet donum predicti redditus et quietationem clausi concessit et voluit Sibilla uxor mea filii mei Ansericus et Johannes et filia mea Adelais. Hec omnia quantum vixero me garantire promitto et scripto commendata sigilli mei confirmo munimine ne vel oblivione deleantur in posterum vel fallaci calumpnia dissolvantur. Donatio hec et vinearum quietatio facta sunt in presentia Hugonis ducis Burgundie qui et ipse concessit probavit et voluit et cartam hanc sigilli sui munimine fecit communiri. Sed et Odo filius eius totum hoc concessit et voluit et in rei testimonium suum fecit apponi sigillum. Et quoniam habundans cautela non nocet nec potest firmari nimium quod tenaci volumus memorie commendari sigillo Stephani Eduensis episcopi et sigillo Manaseri Lingonensis episcopi presentem cartam volumus confirmari. Huic rei interfuerunt ante ducem : Ansericus abbas de Busseria, Philippus de Corrabu monachus Fonteneti, Pontius cellararius Cistercii, Hugo de Vergei, Heinricus, Reinaldus de Verneio, Hebrardus Bilon, Bonus Amicus, Dominicus Dives. Ante Odonem filium ducis quando concessit hoc interfuerunt : Pontius cellararius, Hunbertus de Porta, Renerius de Lucenna. In demonstratione terminorum predicti clausi apud Muressalt interfuerunt : Pontius cellararius, Hugo de Cellario, Garnerus, Heinricus, Hugo Rufellus, Guido frater eius. Quando domina Sibilla et filii eius hanc donationem concesserunt interfuit : Pontius cellararius, Gervasius monachus, Heinricus conversus, Renaldus notarius meus, et cum eo magister Radulfus medicus, Milo de Curtis. Acta sunt hec anno ab Incarnatione Domini millesimo centesimo octogesimo sexto.